Pta-man by voordeur doodgeskietArgieffoto (StevePB, Pixabay) Die Pretoriase polisie ondersoek ŉ saak van moord nadat ŉ inwoner verskeie kere by sy huis se voordeur geskiet is. Sers. Sam Shibambo, polisiewoordvoerder, het gesê die voorval het Maandag omstreeks 05:45 by die man se huis in Spitfirelaan in Eersterust, noord van Silverton, plaasgevind. “Die polisie het inligting ontvang dat ŉ 43-jarige man by sy huis vermoor is. Met die polisie se aankoms op die toneel is die man in ŉ plas bloed by sy voordeur aangetref,” het Shibambo gesê. Shibambo het gesê die man is verskeie kere in sy bolyf geskiet en daar is patroondoppies langs sy liggaam gevind. Die motief vir die moord is nog nie bekend nie. Die man se naam is ook nog nie bekend gemaak nie. Die polisie het ŉ beroep op die gemeenskap gedoen om met inligting na vore te kom wat hulle in hul ondersoek kan bystaan. Mense met inligting kan die Eersterust-polisie by 012 806 1020/21 bel.